Lázadó Szövetség

A Lázadó Szövetség a kitalált Csillagok háborúja univerzumban egy olyan, kezdetben és részben civil jellegű, később katonai erőt is alkalmazó csoport, amely megpróbált ellenszegülni a gonosz Galaktikus Birodalomnak. A Szövetség teljes (illetve, valódi) neve: Galaktikus Szövetség a Köztársaság Visszaállításáért. A szövetség sok tagja úgy gondolta, hogy Palpatine, a Birodalom Uralkodója, aki korábban a Galaktikus Köztársaság vezetője volt, illegitim módon törölte el a Köztársaságot, ezért ők nem „felkelők” és „lázadó csőcselék”, hanem a Galaxis vezetésére hivatott törvényes mozgalom. A „lázadó” megjelölést inkább (bár nem kizárólag) a birodalmiak használták. De a rövidség kedvéért maguk a lázadók is alkalmazták a „felkelés”, „lázadás”, és a „Szövetség” megjelölést a mozgalomra.

A Szövetség megalapítása körül keletkezett és az alapítással kapcsolatos fontosabb iratok: a Kétezrek Petíciója, a Kiáltvány a Lázadásról, a Koréliai Egyezmény.

Története 

Pontos dátumok nincsenek a Szövetség megalakulásáról, de annyi bizonyos, hogy valamikor a Galaktikus polgárháború idején alakult meg, amikor Palpatine Legfelsőbb Kancellár a Galaktikus Köztársaságot birodalommá alakította, és magát császárnak kiáltotta ki.

A Kétezrek 

A felkelőmozgalom a Kétezreknek, illetve Kétezrek Küldöttségének nevezett szervezetből fejlődött ki. Palpatine, a Galaktikus Köztársaság kormányfőjének egyre növekvő hatalma, és a klónháborúknak is nevezett galaktikus polgárháború ürügyén meghosszabbított rendkívüli jogai nemcsak a Jediket nyugtalanították, de számos szenátort is. Mon Mothma, Chandrila szenátornője; Bail Organa, az Alderaan szenátora, Bana Breemu, a Humbarrine űrszektor szenátornője, Giddean Danu, a Kuat szektor szenátora, Chi Eekway Papanoida, a Pantora szenátornője, és még négy-öt szenátor elhatározta, hogy megpróbálják Palpatine-t békés úton rákényszeríteni a hatalma csökkentésére. Informális megbeszéléseket szerveztek, melyeken több szenátort megpróbáltak megnyerni maguknak, mint pl. Padmé Amidalát. Hamarosan létrejött egy (volt loyalistákból álló) támogatói kör körülöttük, mintegy kétezer taggal. Ők voltak a Kétezrek. A Kétezreket nemcsak a rendkívüli diktátori jogok nyugtalanították, de az is, hogy Palpatine a szektorok irányítását a szenátus helyett egyre inkább az általa kinevezett kormányzók, a moffok kezébe adta. A Kétezrek nem tevékenykedtek teljes titokban, de nem is igyekeztek feltűnést kelteni, például a Jediket sem vonták be a szervezkedésükbe, ugyanis féltek, hogy konzervatív módon esetleg Palpatine mellé állnak a politikai konfliktusban.

Palpatine ekkor még nem mert nyílt konfrontációba bocsátkozni velük, de Birodalma kikiáltása után árulónak nyilvánította a kör tagjait, ami egyenértékű volt a halálos ítélettel. Sokukat bebörtönözték vagy megölték, illetve illegalitásba kényszerítették.

A Szövetség katonai szervezetté fejlődése 

A katonai lázadás a ghormani mészárlással kezdődött, amikor Wilhuff Tarkin tábornok,  szándékosan nem vette figyelembe a Ghorman bolygó űrkikötőjének leszállópályáin az önkényesen létrehozott új adórendszer ellen tüntető tömeget, leszállt az űrhajójával, és sokakat közülük megölt vagy megsebesített.

Mon Mothma és Bail Organa szenátorok számára nyilvánvalóvá lett, hogy a Birodalom semmibe veszi az alattvalók jogait, és minden békés ellenállás hiábavaló. A két szenátor segítségével egy földalatti szervezet jött létre, amely a Császár megbuktatását tűzte ki céljául. Az említettek mellett fontos alapítói voltak Garm Bel Iblis, illetve – a kiterjesztett univerzumban – Galen Marek. Az egykori ellenfelek, a szeparatisták közül is sokan csatlakoztak hozzájuk.

Mikor készen álltak a harcra, nyilvánvalóvá vált, hogy a világ is meg kell ismerje őket. Mon Mothma kiadott egy kiáltványt a Szövetség céljairól. Ekkor a Birodalom nyíltan ellenük fordult, de néhány szövetségese titokban a lázadókhoz csatlakozott.

Az első sikerek 

A kémhálózatának köszönhetően, a Szövetség nyomára akadt a Halálcsillag építésének. Leia hercegnőnek sikerült megszereznie a titkos tervrajzokat, de Darth Vader felfedezte és elfogta Leiát. Luke Skywalkernek és barátainak sikerül kiszabadítania a hercegnőt, és eljuttatni a terveket a Lázadó Szövetség főhadiszállására. Ezáltal sikerült elpusztítani a Halálcsillagot a yavini csatában, de ugyanakkor megnyerték maguknak Luke-ot is, az egyetlen olyan embert közülük, aki az Erő használatában volt járatos.

A sorsdöntő harc az Endor rendszerben 

A Szövetségnek nagy visszaesést jelentett, amikor a Hoth bolygón levő bázisukat a Darth Vader által vezetett haderő elpusztította, de később, az endori csatában sikerült felrobbantaniuk a második Halálcsillagot, és ugyanakkor elesett a Császár és Darth Vader (Anakin Skywalker) is.

Az Új Köztársaság 

Hat hónappal a császár halála után Mon Mothma végre kijelenthette, hogy a lázadásnak vége, és kikiáltotta az Új Köztársaság létrejöttét. Mon Mothma lett a Legfelsőbb Kancellár a megújított Galaktikus Szenátusban. A történet innentől kezdve már nem kapcsolódik az eredeti filmekhez, egy meglehetősen széles körben elfogadott folytatása Tymothy Zahn sci-fi regényíró nevéhez fűződik, aki a Birodalom örökösei c. regényben és az azt követő pár kötetben felvázolt egy lehetséges folytatást a Csillagok háborúja filmek számára.

A Disney által készített mozifilm-sequelek szerint a Felkelők Szövetsége sikeresen visszaállítja a Galaktikus Köztársaságot, ezáltal a Yavini csatával lényegében okafogyottá válik és megszűnik, az Új Köztársaság az Első Rend nevű Birodalom-utódszervezet kihívásával kerül szembe, így Leia Organa és mások vezetésével megalakul a Felkelés utódszervezete, az Ellenállás. Az Első Renddel és az azt titokban létrehozó, a halálból visszatért Uralkodójával, Palpatine-nel azonban nem ez a szervezet, hanem annak legfelsőbb vezetője, Kylo Ren (eredeti nevén Ben Solo, Han Solo fia) és Rey Skywalker (Luke Skywalker tanítványa és fogadott lánya) végeznek, feltételezhetően - bizonyosat   mondani a jövendő, mindenkori forgatókönyvírók szándékainak kiismerhetetlensége miatt felelőtlenség lenne - immár végleg.

A Lázadó Szövetség vezetői

Jegyzetek

Kapcsolódó szócikkek 
 Forradalom

Csillagok háborúja szervezetek
Endor
Hoth
Utapau